CELEX: 32019D0597
Language: sk
Date: 2019-04-09 00:00:00
Title: Rozhodnutie Rady (EÚ) 2019/597 z 9. apríla 2019 o zriadení skupiny odborníkov na vysokej úrovni v oblasti európskej finančnej štruktúry pre rozvoj

12.4.2019   
               
               
                  SK
               
               
                  Úradný vestník Európskej únie
               
               
                  L 103/26
               
            
         ROZHODNUTIE RADY (EÚ) 2019/597
         z 9. apríla 2019
         o zriadení skupiny odborníkov na vysokej úrovni v oblasti európskej finančnej štruktúry pre rozvoj
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 240 ods. 2,
         keďže:
         
                     (1)
                  
                  
                     Je potrebné zamyslieť sa nad európskou finančnou štruktúrou pre rozvoj. Preto by sa mala zriadiť skupina odborníkov na vysokej úrovni v oblasti európskej finančnej štruktúry pre rozvoj (ďalej len „skupina odborníkov“).
                  
               
                     (2)
                  
                  
                     Uvedená skupina odborníkov by mala Rade predložiť nezávislú správu, v ktorej by sa uviedli výzvy a príležitosti na zlepšenie a racionalizáciu európskej finančnej štruktúry pre rozvoj, ako aj scenáre jej vývoja v súlade s cieľmi európskych politík, aby sa tak Rade poskytli na posúdenie potrebné informácie,
                  
               PRIJALA TOTO ROZHODNUTIE:
         
            Článok 1
            Zriadenie a úloha
            
               1.   Týmto sa v rámci generálneho sekretariátu Rady zriaďuje skupina odborníkov na vysokej úrovni v oblasti európskej finančnej štruktúry pre rozvoj (ďalej len „skupina odborníkov“).
            
            
               2.   Úlohou skupiny odborníkov je predložiť Rade nezávislú správu v súlade s mandátom uvedeným v prílohe k tomuto rozhodnutiu. Skupina odborníkov sa zriaďuje na splnenie svojho mandátu vymedzeného v podmienkach a v súlade s lehotami v nich stanovenými.
            
         
         
            Článok 2
            Členstvo
            
               1.   Za predsedu skupiny odborníkov sa týmto vymenúva pán Thomas WIESER.
            
            
               2.   Za členov skupiny odborníkov sa týmto vymenúvajú pán José Antonio ALONSO, pani Monique BARBUT, pán Erik BERGLÖF, pán Jacek DOMINIK, pán Nanno D. KLEITERP, pán Norbert KLOPPENBURG, pán Franco PASSACANTANDO a pani Susan ULBÆK.
            
         
         
            Článok 3
            Nadobudnutie účinnosti
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            V Luxemburgu 9. apríla 2019
            
               
                  Za Radu
               
               
                  predseda
               
               G. CIAMBA
            
         
      
      
         
            PRÍLOHA
            
               SKUPINA ODBORNÍKOV NA VYSOKEJ ÚROVNI V OBLASTI EURÓPSKEJ FINANČNEJ ŠTRUKTÚRY PRE ROZVOJ
            
            PODMIENKY
            1.   Skupina odborníkov
            1.1.   Zloženie
            Skupina odborníkov pozostáva zo šiestich až ôsmich nezávislých a nestranných odborníkov. Vymenujú sa na základe odborných a technických znalostí a skúsenosti v oblasti financií, rozvoja a poznania príslušného inštitucionálneho prostredia. V zložení skupiny odborníkov sa zohľadní rodové hľadisko a geografická rovnováha. Zohľadní sa v nej široké spektrum uvedených kritérií, ako aj inštitucionálna rôznorodosť medzi členskými štátmi. Predseda a členovia skupiny odborníkov pri vymenovaní vyhlásia, že nemajú žiadny konflikt záujmov a sú nezávislí a nestranní.
            1.2.   Výber
            Rada vymenuje predsedu a členov skupiny odborníkov po preskúmaní navrhovaných kandidátov Coreperom. Predseda je zodpovedný za navrhnutie obmedzeného počtu odborníkov, pričom zohľadní zásady uvedené v bode 1.1. Pred tým, ako Coreper preskúma kandidátov, sa členským štátom poskytnú komplexné životopisy všetkých navrhovaných kandidátov.
            1.3.   Finančné ustanovenia
            Členovia skupiny odborníkov, ktorí musia cestovať z miesta bydliska, aby si mohli plniť svoje úlohy v Bruseli, majú nárok na náhradu svojich cestovných výdavkov a na príspevok v súlade s rozhodnutím zástupcu generálneho tajomníka Rady Európskej únie č. 21/2009 o náhrade nákladov na služobné cesty osôb, ktoré nie sú zamestnancami Rady Európskej únie. Príslušné výdavky znáša Rada.
            2.   Časový harmonogram
            Skupina odborníkov krátko po svojom vymenovaní predloží Coreperu svoj pracovný program. Skupina odborníkov do troch mesiacov od svojho zriadenia informuje Coreper o aktuálnom stave svojej práce. Skupina odborníkov bude pravidelne na požiadanie poskytovať aktuálne informácie relevantným orgánom Rady vrátane pracovnej skupiny finančných radcov, pracovnej skupiny pre rozvojovú spoluprácu a pracovnej skupiny ad hoc pre Nástroj susedstva a rozvojovej a medzinárodnej spolupráce.
            Skupina odborníkov predloží Rade konečnú správu šesť mesiacov po svojom vymenovaní. Účelom uvedenej správy, ako aj všetkých odporúčaní navrhnutých pri plnení mandátu, je informovať Radu a pomáhať jej v jej rokovaniach a prípadnom prijímaní rozhodnutí. Uvedená správa ani žiadne odporúčania sa za žiadnych okolností nemôžu považovať za pozíciu Rady, a to ani v súvislosti s prebiehajúcimi legislatívnymi postupmi. Rada rozhodne o opatreniach nadväzujúcich na správu. Zabezpečí sa zapojenie Rady pre hospodárske a finančné záležitosti a Rady pre zahraničné veci (rozvoj) a spolupráca s nimi.
            3.   Mandát
            Na účely tohto mandátu zahŕňa európska finančná štruktúra pre rozvoj Európsku investičnú banku (EIB), Európsku banku pre obnovu a rozvoj (EBRD) a finančné nástroje spravované Komisiou. Skupina odborníkov vo svojej analýze európskej finančnej štruktúry pre rozvoj uplatní celosystémovú perspektívu.
            S cieľom vyhnúť sa zdvojovaniu existujúcich činností a podporiť príležitosti na ďalšiu spoluprácu s ostatnými kľúčovými aktérmi v oblasti rozvoja skupina odborníkov predovšetkým posúdi, ako maximalizovať pridanú hodnotu európskej finančnej štruktúry pre rozvoj v rámci existujúceho prostredia rôznych relevantných vnútroštátnych orgánov v členských štátoch, napr. vnútroštátnych finančných inštitúcií a agentúr pre rozvoj a medzinárodných a multilaterálnych inštitucionálnych orgánov, ako je napr. rozvojová banka Rady Európy alebo Svetová banka. Skupina odborníkov zohľadní aj celkový vývoj a potreby, ktoré v priebehu času vytvárali globálnu finančnú štruktúru pre rozvoj, ako aj to, ako sa globálna finančná štruktúra tomuto vývoju a potrebám prispôsobuje.
            Skupina odborníkov opíše výzvy a príležitosti pre racionalizáciu európskej finančnej štruktúry pre rozvoj, pričom sa zameria predovšetkým na príslušné úlohy EIB a EBRD. Odporučí scenáre vývoja európskej finančnej štruktúry pre rozvoj vrátane odporúčaní týkajúcich sa jasného stanovenia priorít a postupnosti krokov, pričom zohľadní prípadné súvisiace náklady, a to na základe:
            
                        —
                     
                     
                        posúdenia kapacity súčasnej európskej finančnej štruktúry pre rozvoj, pokiaľ ide o splnenie priorít politík Únie v oblasti vonkajšej činnosti a rozvoja, najmä v súvislosti s ukazovateľmi rozvoja, pokiaľ ide o jeho vplyv, účinnosť, doplnkovosť, prekrývanie a hodnotu za peniaze;
                     
                  
                        —
                     
                     
                        analýzy príslušných silných a slabých stránok mandátov a nástrojov všetkých zapojených aktérov vrátane riadenia rizika, správy a riadenia a akcionárskych a stimulačných štruktúr EIB a EBRD;
                     
                  
                        —
                     
                     
                        preskúmania stratégií predložených EIB, EBRD a Komisiou s cieľom ďalej rozvíjať ich mandáty, aby sa posilnil rozvoj súkromného sektora a poskytovanie štátnych úverov, a to podľa vhodnosti aj v najmenej rozvinutých a nestabilných krajinách.
                     
                  4.   Konzultácia
            Skupina odborníkov môže konzultovať s relevantnými inštitúciami a orgánmi Únie vrátane Európskeho parlamentu, Komisie, EIB, ako aj s relevantnými vnútroštátnymi inštitucionálnymi orgánmi v členských štátoch, napr. vnútroštátnymi finančnými inštitúciami a agentúrami pre rozvoj. Môže konzultovať aj s EBRD. Skupina odborníkov môže podľa potreby pozvať aj iné orgány, a to aj zo zvýhodnených krajín, aby poskytli písomné stanovisko alebo predniesli príspevok počas jej zasadnutí.
            Skupina odborníkov zabezpečí transparentnosť v procese konzultácií tým, že všetky konzultácie uvedie v prílohe k svojej správe.
            5.   Sekretariát
            Za sekretariát skupiny odborníkov je zodpovedný Generálny sekretariát Rady. Poskytuje administratívnu podporu potrebnú na zabezpečenie fungovania skupiny odborníkov, a to aj v súvislosti s publikáciou dokumentov. Zodpovedajúce náklady vrátane nákladov spojených s organizáciou a zasadnutiami znáša Rada.